*Pielikums Nr. 1.*

**PAKALPOJUMA TEHNISKĀ SPECIFIKĀCIJA**

cenu aptaujai Eiropas Savienības instrumenta “Eiropas pilsētu fonds” (European City Facility) projekta “Rīgas energoefektiviātes fonda investīciju koncepta izstrāde”, APS ID 0814, ietvaros

**Juridiskā eksperta pakalpojumi Rīgas energoefektivitātes fonda koncepta un biznesa modeļa izstrādes atbalstam**

1. **Pakalpojuma apraksts, mērķis un tā nepieciešamības pamatojums:**

Rīgas pašvaldības aģentūra “Rīgas enerģētikas aģentūra” (turpmāk – REA vai Pasūtītājs) “Rīgas pilsētas enerģētikas un klimata rīcības plāna 2022.-2030. gadam” ieviešanas ietvaros veic Rīgas energoefektivitātes fonda (turpmāk – REEF) konceptuālu izstrādi. Lai nodrošinātu normatīvā regulējuma prasībām atbilstošu, inovācijās balstītu, tehniski, ekonomiski un juridiski pamatotu un ilgtspējīgu REEF koncepta un biznesa modeļa izstrādi, REA ir nepieciešams piesaistīt kvalificētus ārējos ekspertus.

**Pakalpojuma mērķis** ir juridiskā ekspertīze REEF koncepta un biznesa modeļa izstrādes atbalstam. REEF izstrādei REA nodrošina ekspertu komandu, kurā iekļauti arī kvalificēti tehniskie un finanšu eksperti. Lai nodrošinātu sinerģiju starp REEF koncepta un biznesa modeļa izstrādes juridiskajiem, finanšu un tehniskajiem aspektiem, juridiskais eksperts, pusēm izvērtējot nepieciešamību un vienojoties, tiek iesaistīts visā REEF izstrādes procesā.

*Rīgas pilsētas administratīvajā teritorijā ir viens no zemākajiem atjaunoto daudzdzīvokļu māju rādītājiem Eiropas Savienībā. Rīgas pilsētā steidzami ir jāatjauno vismaz 6000 daudzdzīvokļu māju, kuru atjaunošanai ir nepieciešami vismaz 3 miljardi EUR. Rīgas valstspilsētas pašvaldības rīcībā nav Rīgas pilsētas specifikai pielāgota finansēšanas instrumenta, ar kura palīdzību varētu finansēt plaša mēroga, standartizētu un ilgtspējīgu daudzdzīvokļu māju renovāciju, tādējādi sasniedzot “Rīgas pilsētas enerģētikas un klimata rīcības plāna 2022.-2030. gadam” noteiktos enerģijas ietaupījuma un CO2 emisiju samazinājuma, enerģētikas nabadzības mazināšanas, kā arī pilsētvides un dzīves kvalitātes pilnveidošanas mērķus.*

REEF izveides mērķi ir nodrošināt finansējuma pieejamību daudzdzīvokļu māju energoefektivitātes paaugstināšanai, tostarp, māju energoefektīvai atjaunošanai Rīgas pilsētas administratīvajā teritorijā ilgtermiņā, t.i., līdz 2030. gadam vidēji 150 – 200 ēkas/gadā un līdz 2050. gadam vidēji 200 – 300 ēkas/gadā.

REEF izstrādes ietvaros plānots apzināt REEF izveides juridiskās, finanšu (ekonomiskās) un tehniskās iespējas Rīgas valstspilsētas pašvaldībā, izvirzīt vismaz 3 alternatīvus REEF biznesa modeļus un veikt to salīdzinājumu, kā arī konceptuāli izstrādāt priekšlikumu par Rīgas valstspilsētas pašvaldības specifikai pielāgotu, optimālu REEF biznesa modeli.

**Definīcijas:**

* **Rīgas energoefektivitātes fonds (REEF)** – daudzdzīvokļu māju ilgtspējīgas, energoefektīvas renovācijas finansēšanas instruments, kas paredzēts plaša mēroga daudzdzīvokļu māju renovācijas finansēšanai Rīgas valstspilsētas pašvaldībā.
* **Biznesa modelis** – ekonomiski pamatota stratēģija, rotācijas principos balstīta, inovatīva daudzdzīvokļu māju renovācijas finansēšanas instrumenta izstrādei un tā darbībai. Biznesa modelis ietver pamatinformāciju par REEF nepieciešamo finansējumu, līdzfinansējumu u.c. atbalsta mehānismiem, REEF finanšu avotiem, ar REEF finansējamiem energoefektivitātes paaugstināšanas un AER integrēšanas pasākumiem (jeb REEF attiecināmajām izmaksām), nosacījumiem atbalsta saņemšanai no REEF (sasniedzamais enerģijas ietaupījums, izmaksu efektivitāte, atbalstāmie ēku tipi, mērķa grupas, finansējuma piešķiršanas kārtība, tehniskās dokumentācijas standartizācija u.c.), ar REEF finansējamiem dažādiem renovācijas veidiem (piemēram, vienkāršotā vai pilnā renovācija), pielietojamām renovācijas tehnoloģijām u.tml.
1. **Darba uzdevums**

Pasūtītājs REEF koncepta un biznesa modeļa izstrādes vajadzībām izveido ekspertu komandu, kurā iekļauti kvalificēti eksperti vismaz sekojošās ekspertīzes jomās – tehniskā, juridiskā un finanšu (ekonomiskā) ekspertīze. Pasūtītājs visā pakalpojuma izpildes laikā koordinē ekspertu komandas darbu un aktualizē darba uzdevumus, atbilstoši REEF konceptuālās izstrādes starprezultātiem. REEF koncepta un biznesa modeļa izstrādes ietvaros Izpildītājam jāsniedz juridiskās konsultācijas vismaz sekojošās jomās:

1. Izpildītājam jāveic priekšizpēti par juridiskajām REEF izveides iespējām.
2. Izpildītājam jāizstrādā REEF ieviešanas juridisko analīzi, kas ietver:
	* 1. juridisko priekšnoteikumu REEF ieviešanai analīzi;
		2. priekšlikuma izstrādi par juridisko procedūru REEF finansējuma piešķiršanai un par administratīvo procedūru REEF finansējamo projektu apstrādei;
		3. priekšlikuma izstrādi par REEF garantijas noteikumiem;
		4. REEF juridisko risku analīzi.
3. Ja juridiskās analīzes gaitā tiek konstatēti juridiska rakstura šķēršļi REEF ieviešanai, Izpildītājam jāsniedz priekšlikumus par nepieciešamajiem grozījumiem Rīgas valstspilsētas pašvaldības saistošajos noteikumos un, ja tādi ir, arī ieteikumus nacionālā līmeņa normatīvā regulējuma pilnveidošanai.
4. Izpildītājam jāsniedz juridisko ekspertīzi REEF koncepta un biznesa modeļa, un tā pamatojuma izstrādes procesā, kur REEF koncepta un biznesa modeļa, un tā pamatojuma izstrādi veic Pasūtītāja izveidota ekspertu komanda, kuras uzdevums būs:
	* 1. identificēt un aprakstīt vismaz divus alternatīvus REEF biznesa modeļa scenārijus, kā arī ieskicēt “nulles” scenāriju jeb *“Business as Usual”*;
		2. veikt izvirzīto scenāriju salīdzinājumu un rezultātu analīzi gan no iedzīvotāju, gan pašvaldības perspektīvas;
		3. izstrādāt priekšlikumu par Rīgas valstspilsētas pašvaldības specifikai pielāgotu, optimālu REEF konceptu un biznesa modeli.
5. Izpildītājam jāsniedz juridiskās *“ad hoc”* konsultācijas par citiem būtiskiem REEF koncepta un biznesa modeļa aspektiem, kas tiek identificēti REEF koncepta un biznesa modeļa, un tā pamatojuma izstrādes gaitā, konsultāciju apjomam šī līguma ietvaros nepārsniedzot 20 eksperta stundas.
6. Pēc Pasūtītāja uzaicinājuma Izpildītājam pakalpojuma izpildes laikā jāpiedalās ne vairāk kā 4 (četrās) Pasūtītāja organizētās sanāksmēs, tai skaitā, darbu koordinācijas sanāksmēs ar Rīgas valstspilsētas pašvaldības institūcijām, fokusa grupu diskusijās ar finanšu u.c. sektoru pārstāvjiem, ar mērķi informēt iesaistītās un ieinteresētās puses par REEF koncepta un biznesa modeļa izstrādes gaitu un starprezultātiem, kā arī, noskaidrot un darba procesā ņemt vērā Rīgas domes institūciju un trešo pušu viedokļus.
7. **Darba rezultāts**
	1. Juridiskās analīzes rezultāts ir skaidri definēts juridiskais pamatojums un Rīgas valstspilsētas pašvaldībai veicamās juridiskās darbības sekmīgai REEF ieviešanai.
	2. Pakalpojuma izstrādes rezultātā ir izpildīti visi pakalpojuma Tehniskās specifikācijas 2. punktā minētie darba uzdevumi un sagatavots ziņojums par darba uzdevumu izpildes rezultātiem.
	3. Ziņojumam jāpievieno pakalpojuma izstrādes ietvaros sagatavotie sanāksmju informatīvie un prezentāciju materiāli, kā arī citi teksta, grafiskie un vizuālie materiāli, kas sagatavoti pakalpojuma izpildes ietvaros.
8. **Darba uzdevuma izpildes termiņi**

Kopējais pakalpojuma izpildes laiks ir ne vairāk kā 20 nedēļas no līguma par pakalpojuma izpildi parakstīšanas dienas.

1. **Specifiskas prasības attiecībā uz juridiskā eksperta kvalifikāciju**
2. Juridiskajam ekspertam nepieciešama visaptveroša un padziļināta izpratne par daudzdzīvokļu māju finansēšanas juridiskajiem aspektiem Latvijā, tai skaitā, Latvijas normatīvā regulējuma prasībām attiecībā uz daudzdzīvokļu māju atjaunošanu un energoefektivitātes paaugstināšanas pasākumu īstenošanu tajās.
3. Juridiskā eksperta pienākums ir nodrošināt REEF koncepta un biznesa modeļa atbilstību Latvijas un Eiropas Savienības normatīvā regulējuma prasībām.